Document ID: 32013R1202

REGULAMENTUL (UE) nr. 1202/2013 AL PARLAMENTULUI EUROPEAN ȘI AL CONSILIULUI
din 20 noiembrie 2013
de modificare a Regulamentului (CE) nr. 1215/2009 al Consiliului în ceea ce privește contingentele tarifare pentru vin
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (2),
având în vedere propunerea Comisiei Europene,
după transmiterea proiectului de act legislativ către parlamentele naționale,
hotărând în conformitate cu procedura legislativă ordinară (1),
întrucât:
(1)
Începând cu anul 2000, Uniunea a acordat un acces nelimitat fără taxe vamale pe piața Uniunii pentru aproape toate produsele care provin din țările din Balcanii de Vest. În prezent, acest sistem este prevăzut de Regulamentul (CE) nr. 1215/2009 al Consiliului (2).
(2)
Toate țările din Balcanii de Vest beneficiază de regimuri comerciale preferențiale, inclusiv de contingente tarifare individuale, în temeiul acordurilor de stabilizare și de asociere sau al acordurilor interimare privind comerțul și aspectele legate de comerț încheiate cu aceste țări, cu excepția Kosovo (3).
(3)
Regulamentul (CE) nr. 1215/2009 a pus la dispoziție un contingent tarifar global de 50 000 hl pentru vin care poate fi accesat de toți beneficiarii, pe baza principiului „primul venit, primul servit”, după epuizarea contingentelor lor tarifare individuale disponibile în temeiul acordurilor de stabilizare și de asociere sau al acordurilor interimare.
(4)
Un acces stabil pe piața Uniunii este necesar pentru dezvoltarea socioeconomică a Kosovo, care și-a demonstrat capacitatea de a exporta vin. În absența unui contingent tarifar individual, producătorii kosovari de vin nu dispun de previzibilitatea necesară pentru exporturile lor.
(5)
Este indicat să se aloce un contingent tarifar anual individual de 20 000 hl pentru exporturile de vin din Kosovo în Uniune și să se reducă în mod proporțional, de la 50 000 hl la 30 000 hl, contingentul tarifar anual global pentru vin care este disponibil tuturor beneficiarilor.
(6)
Alocarea unui contingent tarifar individual se realizează prin închiderea contingentului tarifar global existent și prin deschiderea a două noi contingente cu un volum echivalent cu volumul contingentului tarifar închis.
(7)
Este indicat, de asemenea, să se introducă un mecanism de prevenire a insecurității juridice în ceea ce privește contingentele tarifare disponibile la data intrării în vigoare a prezentului regulament și să se evite ca volumul general al concesiilor acordate să depășească 50 000 hl.
(8)
Volumul total al concesiilor acordate nu se modifică și, prin urmare, prezentul regulament nu afectează sectorul vitivinicol al Uniunii. Concesiile specifice prevăzute în acordurile de stabilizare și de asociere sau în acordurile interimare nu sunt, nici ele, afectate de prezentul regulament.
(9)
Prezentul regulament nu afectează obligațiile Uniunii în cadrul Organizației Mondiale a Comerțului (OMC) și nu necesită o derogare din partea OMC.
(10)
Prin urmare, Regulamentul (CE) nr. 1215/2009 ar trebui modificat în consecință,
ADOPTĂ PREZENTUL REGULAMENT:
Articolul 1
Modificări ale Regulamentului (CE) nr. 1215/2009
Regulamentul (CE) nr. 1215/2009 se modifică după cum urmează:
1.
La articolul 7a, alineatele (2) și (3) se înlocuiesc cu următorul text:
„(2) Delegarea de competențe menționată la articolul 7 este conferită Comisiei pentru o perioadă de cinci ani de la 3 decembrie 2013. Comisia prezintă un raport privind delegarea de competențe cel târziu cu nouă luni înainte de încheierea perioadei de cinci ani. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opun prelungirii respective cel târziu cu trei luni înainte de încheierea fiecărei perioade.
(3) Delegarea de competențe menționată la articolul 7 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificată în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.”
2.
Anexa I se înlocuiește cu textul prevăzut în anexa la prezentul regulament.
Articolul 2
Măsuri tranzitorii
Următoarele măsuri tranzitorii se aplică de la 3 decembrie 2013 până la 31 decembrie 2013:
1.
restul contingentului tarifar 09.1515 disponibil la 3 decembrie 2013 se transferă proporțional în noile contingente tarifare cu numerele de ordine 09.1530 și 09.1560, după cum urmează:
(a)
volumul inițial al contingentului tarifar 09.1530 se calculează pe baza următoarei formule:
0,6 × restul contingentului tarifar 09.1515 disponibil la 3 decembrie 2013;
(b)
volumul inițial al contingentului tarifar 09.1560 se calculează pe baza următoarei formule:
0,4 × restul contingentului tarifar 09.1515 disponibil la 3 decembrie 2013;
(c)
ambele volume inițiale se rotunjesc la unități întregi (hectolitri);
2.
cererile (căror nu li s-a dat curs încă) de alocare a unor contingente tarifare pentru contingentul tarifar 09.1515 se transferă, în funcție de originea vinului, la contingentele tarifare 09.1530 și, respectiv, 09.1560.
Articolul 3
Intrare în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 20 noiembrie 2013.

Labels: 3
17
18